राजीव, इंदिरा के विज्ञापन पर 7.25 करोड़ हुए खर्च  
पूर्व प्रधानमंत्री राजीव गांधी तथा इंदिरा गांधी के जन्म दिवस पर समाचार पत्रों में विज्ञापन पर क्रमश: 4.79 करोड़ रुपये तथा 2.46 करोड़ रुपये खर्च किए गए।
केंद्र सरकार ने सोमवार को बताया कि पूर्व प्रधानमंत्री राजीव गांधी तथा इंदिरा गांधी के जन्म दिवस पर समाचार पत्रों में विज्ञापन पर क्रमश: 4.79 करोड़ रुपये तथा 2.46 करोड़ रुपये खर्च किए गए।  केंद्रीय सूचना और प्रसारण राज्य मंत्री सीएम जटुआ ने राज्य सभा में एक सवाल के जवाब में यह जानकारी दी। उन्होंने कहा कि दोनों पूर्व प्रधानमंत्रियों के जन्म दिवस पर इलेक्ट्रॉनिक मीडिया में कोई विज्ञापन नहीं दिया गया।  राजीव गांधी के जन्म दिवस पर केंद्रीय स्वास्थ्य मंत्रालय ने सर्वाधिक 95 लाख रुपये से अधिक तथा इसके बाद नवीन एवं नवीकरणीय ऊर्जा मंत्रालय ने 82 लाख रुपये खर्च किए।  इस अवसर पर पर्यटन मंत्रालय ने 79 लाख रुपये से अधिक, आवासीय तथा शहरी गरीबी उन्मूलन मंत्रालय ने 65 लाख रुपये से अधिक, सूचना और प्रसारण मंत्रालय ने 58 लाख रुपये से अधिक और सामाजिक न्याय मंत्रालय ने 51 लाख रुपये से अधिक खर्च किए।  पूर्व प्रधानमंत्री इंदिरा गांधी के जन्म दिवस पर विज्ञापन पर सर्वाधिक खर्च करने वालों में सूचना और प्रसारण मंत्रालय ने 60 लाख रुपये से अधिक और सामाजिक न्याय मंत्रालय ने 56 लाख रुपये से अधिक खर्च किए।